"Der er sket en beklagelig fejl. Du bliver nødt til levere din julegave tilbage".

Nogenlunde sådan lød beskeden i denne uge til hundredvis af medarbejdere på skoler, børnehaver og dagplejere i Frederikshavn Kommune. I Skoledistrikt Syd havde over 200 medarbejdere muligheden for at vælge mellem fem forskellige julegaver. Gaverne var købt og lå klar til udlevering, men pludselig kom der en melding fra direktionen i Frederikshavn Kommune. - Det er helt grundlæggende, at vi ikke giver julegaver til Frederikshavn Kommunes medarbejdere, oplyser kommunaldirektør Thomas Eriksen til Kanal Frederikshavn. På Frydenstrandskolen i Frederikshavn nåede flere medarbejdere at hente deres julegaver, men de måtte pænt aflevere deres blandt andet ildfaste fade fra Pillivuyt. Centerchef for Skole i Frederikshavn Kommune, Anette Nedermark, tager det fulde ansvar for gave-farcen. - Jeg er den første til at beklage situationen. Vi har handlet i god tro. Det er en ærgerlig og rigtig træls sag, erkender Anette Nedermark overfor Kanal Frederikshavn. Selv om hun har været leder i Frederikshavn Kommune i mange år, havde hun ikke den opfattelse, at det var forkert at give julegaver. - Men jeg ved nu, at det er en direktionsbeslutning, at der ikke gives julegaver i Frederikshavn Kommune, og den holdning respekterer jeg selvfølgelig fuldt ud, siger Anette Nedermark til Kanal Frederikshavn. Hun pointerer, at uddeling af julegaver i skoler og institutioner er foregået med hendes accept. - Det er beklageligt og træls, men Frederikshavn Kommune er en stor organisation. Der er helt klart sket en fejl fra min side, udtaler skolechefen. Thomas Eriksen blev opmærksom på situationen, da han blev kontaktet af flere chefer, der blandt andet havde den holding, at en julegave kunne være en god idé efter næsten to år med covid-19 og senest en aflyst julefrokost. - Jeg bliver nødt til at sige, at personalepleje, ledelse og trivsel foregår hele året. Det har været sådan i mange år, at vi ikke giver julegaver, siger Thomas Eriksen. Det var Kop & Kande i Sæby, som skulle levere nogle af julegaverne, der altså allerede var pakket ind og leveret, men nu skolerne ifølge kommunaldirektøren finde en og levere gaverne tilbage.